
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 2 februarie 2010
PL.x.692/2009


AVIZ

asupra proiectului de Lege pentru modificarea şi completarea Legii nr.143/2000 privind combaterea traficului şi consumului ilicit de droguri, cu modificările şi completările ulterioare
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru modificarea şi completarea  Legii nr.143/2000 privind combaterea traficului şi consumului ilicit de droguri, cu modificările şi completările ulterioare, trimis cu adresa nr. PL.x..692 din 16 decembrie 2009, înregistrat cu nr. 31/1180 din 17 decembrie 2009.
Proiectul de lege a fost adoptat de Senat în condiţiile articolului 75, alineatul (2), teza a III-a din Constituţia României, republicată, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin. (9) pct.1 din Regulamentul Camerei Deputaţilor, republicat, cu modificările ulterioare.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut proiectul de lege  în şedinţa din 2 februarie 2010.

Proiectul de lege are ca obiect  de reglementare modificarea şi completarea Legii nr.143/2000 privind prevenirea şi combaterea traficului şi consumului ilicit de droguri, cu modificările şi completările ulterioare, în scopul completării tabelului-anexă nr. III cu noi plante şi substanţe cu proprietăţi psihotrope, date fiind riscurile la care se expun consumatorii alternativelor legale la substanţele interzise, ţinându-se cont de uşurinţa cu care acestea pot fi procurate prin intermediul magazinelor on-line şi tradiţionale. Propunerea legislativă are la bază, în principal, informaţiile furnizate de Observatorul European pentru Droguri şi Toxicomanie.

 Membrii comisiei au examinat proiectul de lege supus avizării, expunerea de motive, punctul de vedere al Guvernului nr.1814 din 17 iulie 2009, care nu susţine adoptarea acestui proiect de lege în forma prezentată, precum şi avizul favorabil cu observaţii şi propuneri al Consiliului Legislativ, aviz cu nr.591 din 2 iunie 2009.
În urma dezbaterilor, Comisia juridică, de disciplină şi imunităţi a hotărât, cu majoritate de voturi (3 voturi împotrivă), avizarea negativă a proiectului de lege întrucât, la nivelul Ministerului Sănătăţii s-a hotărât constituirea unui grup de lucru în vederea stabilirii statutului plantelor care conţin principii active cu acţiune halucinogenă şi psihotrope, comercializate în prezent în unele magazine din ţară. 

Misiunea grupului interinstituţional este de a identifica, pe baze ştiinţifice, substanţele active ce intră în compoziţia respectivelor plante şi, ulterior, clasificarea acestora şi deciderea modalităţii de introducere a modificărilor corespunzătoare în legislaţie.
În raport de obiectul şi conţinutul reglementării,  proiectul de lege  face parte din categoria legilor organice, ca şi legea supusă intervenţiei legislative.
                        PREŞEDINTE,                              SECRETAR,

                        Daniel Buda                              Gabriel Andronache
Consilier,

Rodica Penescu

